Diari Oficial de la Generalitat Valenciana


Sumari del DOGV 7779, del 11-05-2016 (2016/3293)

ACORD de 6 de maig de 2016, del Consell, pel qual es desplega l'Acord de 13 de novembre de 2015, sobre mesures per a pal·liar els danys produïts per les pluges torrencials ocorregudes el dia 2 de novembre de 2015.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7779

Data del DOGV
:   11-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3293


Data del document
:   06-05-2016

Organisme emissor
:   Presidència de la Generalitat

Tipus de document
:   Acord

ACORD de 6 de maig de 2016, del Consell, pel qual es desplega l'Acord de 13 de novembre de 2015, sobre mesures per a pal·liar els danys produïts per les pluges torrencials ocorregudes el dia 2 de novembre de 2015. [2016/3293]  
El dia 2 de novembre de 2015 es va produir a la Comunitat Valenciana un fenomen tempestuós d'inusitada intensitat, amb registres acumulats en quatre hores superiors als 30 litres per metre quadrat. Les pluges referides van produir importants danys a cultius i béns de titularitat pública, especialment a les infraestructures de reg agrícola i a la xarxa de camins agrícoles i pistes forestals.  
Per tot això, el passat dia 13 de novembre de 2015, el Consell va acordar, en relació amb els treballs de rehabilitació i tornada a la normalitat de totes les zones que es van veure afectades per les pluges, l'assignació d'una dotació pressupostària fins a un import màxim d'1.500.000 euros a càrrec dels pressupostos de l'exercici 2015, una vegada efectuades les valoracions dels danys produïts, i determinats els departaments del Consell competents per raó de la matèria.  
A continuació es va iniciar un procés, que per aquest acord es dóna per finalitzat, en què els diferents municipis de la Comunitat Valenciana han presentat les seues estimacions de danys, les quals han sigut posteriorment avaluades pels serveis tècnics de la Generalitat; procés que ha sigut de gran complexitat, tant pel nombre de peticions, com per la diversitat de danys que en alguns casos han exigit informes previs de risc geològic per a poder accedir a les zones afectades, la qual cosa ha fet materialment impossible el finançament de les actuacions a càrrec de les aplicacions inicialment previstes.  
D'acord amb el que disposa l'article 12 de la Llei 13/2010, de 23 de novembre, de la Generalitat, de Protecció Civil i Gestió d'Emergències, i en virtut del que disposen els articles 12.2 i 28.c per analogia, de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, en la reunió del 6 de maig de 2016,  
  
  
ACORDA  
  
Primer  
Autoritzar la persona titular de la Direcció General de l'Agència de Seguretat i Resposta a les Emergències per a determinar, entre totes aquelles valoracions realitzades dels danys produïts per les pluges a les quals es refereix l'Acord del Consell de 13 de novembre de 2015, tant les derivades de les peticions realitzades pels diferents ajuntaments amb anterioritat al present acord, com aquelles altres iniciades d'ofici pels departaments del Consell, i una vegada establit que els òrgans competents per raó de la matèria són la Conselleria de Agricultura, Medi Ambient, Canvi Climàtic i Desenvolupament Rural i la mateixa Direcció General de l'Agència de Seguretat i Resposta a les Emergències, les actuacions susceptibles de finançament i en quin percentatge, amb l'aplicació dels criteris següents per ordre de prioritat:  
  
a) Intensitat i durada del fenomen meteorològic produït.  
b) Caràcter estratègic de la infraestructura agrícola danyada, entenent com a tal, en el cas d'infraestructures de regadiu, les obres de captació i els elements principals de distribució, i en el cas dels camins o vies principals d'accés, els danys en la seua plataforma que impedisca la circulació, així com les obres de pas de barrancs.  
c) En les pistes forestals el dany produït i les característiques de la massa a la qual dóna servei.  
La proposta de les actuacions finançables la realitzarà, d'acord amb la valoració i aplicació d'aquests criteris, una comissió tècnica presidida per la persona titular de la Direcció General de l'Agència de Seguretat i Resposta a les Emergències i formada per qui ocupe la Sotsdirecció General d'Emergències que exercirà la secretaria, així com per dues persones amb nivell mínim de cap de servei designades per raó de les seues competències per la Conselleria d'Agricultura, Medi Ambient, Canvi Climàtic i Desenvolupament Rural.  
Les actuacions que es determinen seran finançades a càrrec del Fons de Contingència per a l'exercici 2016, previst en l'article 43 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, fins a un import màxim d'1.500.000 euros.  
En el cas de superar-se la dotació pressupostària prevista, es podrà establir un prorrateig entre totes les actuacions finançables, les quals s'imputaran a càrrec de l'esmentat Fons de Contingència per a l'exercici 2016, fins a l'import màxim a què fa referència el paràgraf anterior.  
  
Tot açò sense perjudici que els departaments competents puguen cofinançar a càrrec dels seus fons propis ordinaris les actuacions previstes fins al 100 per 100 del seu cost.  
  
Segon  
Una vegada determinades les actuacions finançables, la Direcció General de l'Agència de Seguretat i Resposta a les Emergències formularà a la Direcció General de Pressupostos, una proposta de dotació a càrrec del Fons de Contingència, en els imports i programes pressupostaris que corresponguen de la Conselleria d'Agricultura, Medi Ambient, Canvi Climàtic i Desenvolupament Rural i de la Presidència de la Generalitat.  
Les actuacions podran realitzar-se mitjançant l'encàrrec a mitjans propis als quals es refereixen els articles 4.1.n i 24.6 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre. Les dites actuacions hauran de respectar el que preceptua en aquesta matèria la Directiva 24/2014/UE, del Parlament Europeu i del Consell, de 26 de febrer de 2014, sobre contractació pública.  
  
Tercer  
Autoritzar la persona titular de la Conselleria d'Agricultura, Medi Ambient, Canvi Climàtic i Desenvolupament Rural i la persona titular de la Direcció General de l'Agència de Seguretat i Resposta a les Emergències, en l'àmbit de les seues respectives competències, per a l'execució de tot allò que se'n deriva d'aquest acord.  
  
Quart  
El present acord produirà efectes l'endemà de la publicació en el Diari Oficial de la Comunitat Valenciana.  
  
València, 6 de maig de 2016  
  
La consellera secretària,  
MÓNICA OLTRA JARQUE